KOMISSION PÄÄTÖS,

tehty 7 päivänä tammikuuta 1987,

maatalouden rakennepoliittisia kysymyksiä käsittelevän neuvoa-antavan komitean perustamisesta (87/83/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

sekä katsoo, että

komission päätöksellä 64/488/ETY(1), sellaisena kuin se on viimeksi muutettuna päätöksellä 83/77/ETY(2), perustetaan maatalouden rakennepoliittisia kysymyksiä käsittelevä neuvoa-antava komitea,

uusien jäsenvaltioiden yhteisöön liittymisen seurauksena on osoittautunut tarpeelliseksi lisätä paikkojen lukumäärää ja jakaa ne uudelleen; lisäksi on suotavaa mukauttaa menettely jäsenten korvaamisesta,

säännöksiä maatalouden rakennepoliittisia kysymyksiä käsittelevästä neuvoa-antavasta komiteasta on muutettu useita kertoja ja niistä on tullut sen vuoksi vaikeasti sovellettavia; tämän takia niistä olisi laadittava koonnelma,

on tärkeää, että komissio kerää ammatinharjoittajien mielipiteet maatalouden rakennepoliittisista kysymyksistä, ja että alat, joita nämä kysymykset suoraan koskevat, osallistuvat komission pyytämien lausuntojen laatimiseen, ja

kyseiset ammattiyhdistykset ovat perustaneet järjestöjä yhteisön tasolle,

ON PÄÄTTÄNYT SEURAAVAA:

1 artikla

1. Perustetaan komission yhteyteen maatalouden rakennepoliittisia kysymyksiä käsittelevä neuvoa-antava komitea, jäljempänä "komitea".

2. Komiteassa ovat edustettuina maanomistajat, maatalousyrittäjät, maatalousosuuskunnat, maatalousalan palkatut työntekijät, maatalouden luottolaitokset, viljelijäperheet, kauppa, teollisuus sekä maatalouden ulkopuoliset palkatut työntekijät.

2 artikla

1. Komissio voi kuulla komiteaa ongelmissa, jotka liittyvät maatalouden rakenteiden parantamiseen tähtäävän politiikan määrittelyyn ja täytäntöönpanoon yhteisön tasolla; kaikki nämä ongelmat käsitellään sekä niiden erityisnäkökohtien että niiden koko maatalousväestöön heijastuvan vaikutuksen kannalta.

2. Jonkin 1 artiklan 2 kohdassa tarkoitetun ryhmän pyynnöstä komitea voi myös omasta aloitteestaan esittää komissiolle lausuntoja tai kertomuksia toimivaltaansa kuuluvasta asiasta.

3 artikla

1. Komiteassa on 54 jäsentä.

2. Paikat jaetaan seuraavasti:

- 25 tuottajien ja maatalousosuuskuntien edustajille, joista 4 paikkaa nuorten viljelijöiden edustajille,

- kaksi maanomistajien edustajille,

- kolme viljelijäperheiden edustajille,

- viisi maatalouden luottolaitosten edustajille,

- seitsemän maataloustyöntekijöiden edustajille,

- neljä teollisuuden edustajille,

- neljä kaupan edustajille,

- neljä maatalouden ulkopuolisten palkattujen työntekijöiden edustajille.

4 artikla

1. Komissio nimittää komitean jäsenet yhteisön tasolle perustettujen, maatalouden rakenteiden parantamiseen liittyvää toimintaa parhaiten edustavien ammattijärjestöjen ehdotuksesta.

Kutakin täytettävää edustajanpaikkaa varten nämä järjestöt ehdottavat eri maiden kansalaisista kahta ehdokasta.

2. Komitean jäsenten toimikausi on kolme vuotta. Heidät voidaan nimittää uudeksi toimikaudeksi. Suoritetut tehtävät eivät oikeuta palkkioon.

Kolmen vuoden toimikauden päätyttyä komitean jäsenet pysyvät toimissaan, kunnes heidän seuraajansa nimitetään tai heidän toimikautensa uusitaan.

Jos joku jäsenistä eroaa tehtävästään tai kuolee, tai jos jäsentä ehdottanut järjestö pyytää hänen korvaamistaan, hänet korvataan 1 kohdassa määrättyä menettelyä noudattaen.

3. Komissio julkaisee luettelon jäsenistä tiedoksi Euroopan yhteisöjen virallisessa lehdessä.

5 artikla

1. Komitea valitsee komissiota kuultuaan puheenjohtajan kolmeksi vuodeksi.

Puheenjohtaja valitaan ensimmäisessä äänestyksessä läsnä olevien jäsenten kahden kolmasosan enemmistöllä ja myöhemmissä äänestyksissä läsnä olevien jäsenten yksinkertaisella enemmistöllä. Jos äänet menevät tasan, komissio nimeää tilapäisen puheenjohtajan.

2. Komitea valitsee kaksi varapuheenjohtajaa kolmeksi vuodeksi.

Varapuheenjohtajat valitaan niiden taloudellisten eturyhmien edustajista, joihin puheenjohtaja ei kuulu.

Vaali toimitetaan 1 kohdassa määrättyä menettelyä noudattaen.

Komitea voi samaa menettelyä noudattaen nimittää muita jäseniä työvaliokuntaan. Tässä tapauksessa työvaliokunnassa on puheenjohtajan lisäksi enintään yksi edustaja kustakin komiteassa edustettuna olevasta taloudellisesta eturyhmästä.

Työvaliokunta valmistelee ja järjestää komitean työn.

6 artikla

1. Ainoastaan komission edustajat, komitean jäsenet, tai heidän ollessaan estyneitä heidän sijaisensa, sekä 3 ja 4 kohdan mukaisesti kutsutut henkilöt voivat osallistua kokouksiin tai olla niissä läsnä.

2. Jos komitean jäsen on estynyt, järjestö tai järjestöt, joille on annettu paikka komiteassa, voivat nimetä sijaisen, joka on valittava komission ja kyseisen järjestön tai kyseisten järjestöjen yhdessä vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai kyseisiä järjestöjä edustavien jäsenten kokonaismäärästä. Tämä lukumäärä on vähintään yksi ja enintään kaksitoista.

Komitean sihteeristölle on ilmoitettava sijaisen nimeämisestä vähintään seitsemän päivää ennen kokousta.

3. Sellaisen järjestön pyynnöstä, jolle on annettu yksi tai useampi paikka komiteassa, puheenjohtaja voi yhdessä komission yksiköiden kanssa kutsua järjestön pääsihteerin tai sihteeristön jäsenen osallistumaan komitean kokoukseen tarkkailijana.

Tapauksessa, jossa pääsihteeri on estynyt, hän voi kuitenkin valtuuttaa tarkkailijapaikkansa nimeämälleen toiselle henkilölle.

Tarkkailijoilla ei ole puheoikeutta; puheenjohtaja voi kuitenkin yhdessä komission yksiköiden kanssa antaa heille tämän oikeuden.

4. Kun esityslistan aiheet ovat luonteeltaan hyvin teknisiä ja poikkeavat siten komitean tavallisesta työstä, puheenjohtaja voi sellaisen järjestön pyynnöstä, jolle on annettu yksi tai useampi paikka komiteassa, ja yhdessä komission yksiköiden kanssa, kutsua yhden tai useamman asiantuntijan osallistumaan komitean työhön.

Komissio voi omasta aloitteestaan kutsua kenet tahansa, jolla on erityistä asiantuntemusta jostakin esityslistaan merkitystä aiheesta, osallistumaan asiantuntijana komitean asioiden käsittelyyn.

Asiantuntijat osallistuvat kuitenkin ainoastaan sen asian käsittelyyn, joka on syynä heidän läsnäoloonsa.

7 artikla

Komitea voi yhdessä komission yksiköiden kanssa perustaa työryhmiä työnsä helpottamiseksi.

8 artikla

1. Komitea kokoontuu komission toimipaikassa tämän kutsusta. Työvaliokunta kokoontuu sen puheenjohtajan yhdessä komission kanssa esittämästä kutsusta.

2. Komission asianomaisten yksiköiden edustajat osallistuvat komitean, työvaliokunnan sekä työryhmien kokouksiin.

3. Komission yksiköt huolehtivat komitean, työvaliokunnan sekä työryhmien sihteeristön tehtävistä.

9 artikla

Komitea käsittelee asioita, joista komissio on pyytänyt lausuntoa. Äänestäminen ei ole käytössä.

Pyytäessään komitean lausuntoa komissio voi asettaa määräajan, jonka kuluessa lausunto on annettava.

Komiteassa edustettuina olevien taloudellisten eturyhmien kannat ovat komissiolle toimitetussa kertomuksessa.

Jos komitea hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen.

Komissio antaa tulokset asioiden käsittelystä tiedoksi neuvostolle tai hallintokomiteoille viimeksi mainittujen pyynnöstä.

10 artikla

Rajoittamatta perustamissopimuksen 214 artiklan määräysten soveltamista, komitean jäsenet eivät saa ilmaista tietoja, jotka ovat tulleet heidän tietoonsa komitean tai työryhmien työssä, jos komissio ilmoittaa näille, että pyydetty lausunto tai esitetty asia on luonteeltaan luottamuksellinen.

Tässä tapauksessa ainoastaan komitean jäsenet ja komission yksiköiden edustajat osallistuvat kokouksiin.

11 artikla

Kumotaan komission päätös 64/488/ETY.

12 artikla

Tämä päätös tulee voimaan 1 päivänä tammikuuta 1987.

Tehty Brysselissä 7 päivänä tammikuuta 1987.

Komission puolesta

Frans ANDRIESSEN

Varapuheenjohtaja

(1) EYVL N:o 134, 20.8.1964, s. 2256/64

(2) EYVL N:o L 51, 24.2.1983, s. 34